«Navalny»-regissør minnes vennen: – Historien slutter ikke her
Regissøren bak den Oscar-vinnende dokumentarfilmen «Navalny» fra 2022 minnes den avdøde Putin-kritikeren.  – Hvis de bestemmer seg for å drepe meg, betyr det at vi er utrolig sterke, sier Aleksej Navalnyj til kameraet i en tilsynelatende tom bar.  Klippet fra dokumentarfilmen «Navalny» har gått viralt etter at russiske fengselsmyndigheter fredag meldte at 47-åringen er død. Navalnyj døde i straffeleir nummer tre i Jamal Nenets-regionen i Russland.  Filmen, som følger Navalnyj og hans familie i perioden etter at han ble forgiftet med den dødelige nervegiften Novitsjok i august 2020 – gikk sin seiersgang på internasjonale filmfestivaler etter premieren på Sundance i 2022.  Under Oscar-utdelingen året etter, mottok den prisen for beste dokumentar, der Navalnyjs kone Julia og datteren Darja var til stede.  Regissøren bak filmen, kanadiske Daniel Roher, uttaler seg om sjokket og sorgen etter nyheten om dødsfallet til Los Angeles Times. Til avisen sier 31-åringen at han ble overrasket.  – Jeg trodde virkelig Navalnyj ville bli en av disse store, definerende skikkelsene i det 21. århundret, sier Roher.  I januar 2023 postet Daniel Roher dette bildet fra filmingen med Aleksej Navalnyj på Instagram.  Regissøren sier han kanskje har vært naiv i troen på at Navalnyj ville returnere til politikken etter mange år i fengsel i Russland – og omsider seire over sittende president Vladimir Putin.  – Det er nesten sånn f***, er det slik det ender? Er det slik historien ender? Men jeg må bare minne meg selv på at nei, historien slutter ikke her, dette er bare begynnelsen. Navalnyj har bygget en organisasjon som er større enn ham, sier Roher til Los Angeles Times.  Stilte spørsmål om døden  I dokumentarfilmen følger Roher opposisjonspolitikeren og familien mens de oppholder seg i Tyskland, der Navalnyj fikk medisinsk hjelp etter forgiftningen i 2020. I filmen får publikum et innblikk i den intense jakten etter svar på hvem som sto bak forgiftningen.  Regissøren tar seg også tid til å stille Navalnyj flere spørsmål om døden, noe den russiske opposisjonspolitikeren fleiper med foran kamera.  – Hvis du blir drept, hvis det skjer, hvilket budskap vil du gi det russiske folket? spør Roher bak kameraet.  – Å, kom igjen Daniel, svarer Navalnyj på gebrokkent engelsk.  – Nei, no way. Det er som om du lager en film i tilfelle jeg skulle dø, fortsetter han før han tar en pause.  – Jeg er klar til å svare på spørsmålet ditt, men vær så snill, la det være en annen film, film nummer to. La oss lage en thriller av denne filmen, fastslår Navalnyj før han konkluderer med et smil:  – Og i tilfelle jeg blir drept, la oss lage en kjedelig minnefilm.  I intervjuet med Los Angeles Times, sier Roher at han ble venn med Navalnyj gjennom arbeidet med filmen, og at det var ubehagelig å stille disse spørsmålene. Selv har han nylig giftet seg og fått barn, og forteller at Navalnyjs kone og datter var til stede i bryllupet.  – Navalnyjs død var ikke forgjeves. Fremtidens vakre Russland, som han levde og døde for, kommer til å bli en realitet en dag, sier Roher.  Profilert opposisjonspolitiker  Etter oppholdet i Tyskland, reiste Navalnyj tilbake til Russland i januar 2021. Da han ankom Moskva ble han raskt fengslet, og har siden sittet i en straffekoloni – dømt for en rekke lovbrudd han og hans støttespillere mener var politisk motivert. Det er også her Rohers «Navalny»-dokumentar slutter.  Navalnyj var særlig kjent for sine avsløringer av korrupsjon i det russiske maktapparatet. Før han ble fengslet, sto han i bresjen for en rekke antikorrupsjonskampanjer. Han arrangerte også en rekke demonstrasjoner mot Vladimir Putin. I 2013 stilte han til valg som ordfører i hovedstaden Moskva. Fem år senere ønsket han å stille som presidentkandidat og utfordre Putin, men kandidaturet ble ikke godkjent. Navalnyj hadde millioner av følgere i sosiale medier.  Les mer: Ekspert om Aleksej Navalnyj: – Sto på listen i mange år
Regissøren bak den Oscar-vinnende dokumentarfilmen «Navalny» minnes den avdøde Putin-kritikeren i et intervju med Los Angeles Times.  Filmen følger Navalnyj og hans familie da de oppholdt seg i Tyskland, der Navalnyj mottok helsehjelp etter å ha blitt forgiftet i 2020.  Regissør Daniel Roher sier han ble overrasket over nyheten om dødsfallet fredag. 